sodba U 254/2008
Sodna praksa Upravnega sodišča, 2009-10-26

zaposlovanje invalidov - pravica do denarna nagrade za preseganje kvote - rok za vložitev vloge za priznavanje pravice - obdobje priznavanja pravice

Delodajalec, ki en mesec presega kvoto, lahko do 20. dne v naslednjem mesecu vloži na sklad vlogo za nagrado za preseganje kvote, ki se prizna največ za 6 zaporednih mesecev. V to obdobje se od preteklih mesecev lahko všteva največ en mesec pred vložitvijo vloge (2. odstavek 17. člena Uredbe).

Zahtevek tožeče stranke za povrnitev stroškov postopka se zavrne.

Z izpodbijano odločbo je Sklad RS za vzpodbujanje zaposlovanja invalidov (dalje sklad) tožniku kot delodajalcu priznal nagrado za preseganje kvote od 1. 11. 2007 za največ 6 zaporednih mesecev v višini 25 % minimalne plače za vsakega invalida, zaposlenega pri tožniku nad predpisano kvoto, katerega invalidnost ni nastala kot posledica poškodbe pri delu ali poklicne bolezni pri istem delodajalcu (točki 1 in 2 izreka). Delodajalec je upravičen do nagrade za vsak mesec, ko ima zaposlene invalide nad predpisano kvoto, s tem, da se preneha nagrada izplačevati v primeru, ko v obdobju, navedenem v 1. točki tega izreka nima več zaposlenih invalidov nad predpisano kvoto (točka 3 izreka). V obrazložitvi tožena stranka navaja, da je tožnik na predpisanem obrazcu vložil popolno vlogo za priznanje pravice do nagrade za preseganje kvote in da na zadnji dan v mesecu novembru 2007 tožnik zaposluje invalide nad predpisano kvoto in je v skladu s 75. členom Zakona o zaposlitveni rehabilitaciji in zaposlovanju invalidov (Uradni list RS, št. 100/5-UPB in 16/07-UPB2, dalje ZZRI) in 16. in 17. členom Uredbe o določitvi kvote za zaposlovanje invalidov (Uradni list RS, št. 32/07, dalje Uredba) upravičen do nagrade za preseganje kvote od 1. 11. 2007 za največ 6 zaporednih mesecev ter da je dolžan vsak mesec do 20. za pretekli mesec, ko je presegal predpisano kvoto, na sklad vložiti zahtevek za izplačilo nagrade na obrazcu sklada KV-N - Zahtevek, ki je objavljen na spletni strani, nagrada pa se bo začela izplačevati najkasneje v  roku 90 dni od pravnomočnosti odločbe, s tem, da tožniku ni treba pošiljati vloge na obrazcu KV-N v obdobju, ko velja pravica po izpodbijani odločbi. Sklad je odločil ob upoštevanju podatkov iz uradnih evidenc ZZZS.

Tožnik je vložil tožbo, v kateri prvostopnemu organu očita, da le ta ni obrazložil, zakaj ni priznana nagrada od 1. 8. 2007 dalje, kot je bilo navedeno v zahtevku, zato o tem delu zahtevka ni odločeno. Navaja, da je dne 28. 11. 2007 posredoval skladu vlogo za uveljavitev nagrade za preseganje kvote od 1. 8. 2007 dalje, kjer so navedeni vsi podatki za 31. 8. 2007, torej za zadnji dan v mesecu, za katerega je bil vložen zahtevek. Skladu so bile predložene v rokih vloge za preseganje kvote za mesec avgust, september in oktober 2007, s katerimi je tožeča stranka dokazala upravičenost do nagrade za preseganje kvote, zahtevki niso zavrnjeni in o njih sploh ni odločeno, zato očita kršitve 210. in 214. člena Zakona o splošnem upravnem postopku (Uradni list RS, št. 80/99 in spremembe, dalje ZUP). Sodišču predlaga, da izpodbijano odločbo spremeni oz. dopolni tako, da odloči o zahtevku tožeče stranke za izplačilo nagrade za avgust, september in oktober januar 2007 ter da tožeči stranki povrne stroški postopka z zakonskimi zamudnimi obrestmi.

V odgovoru na tožbo se tožena stranka sklicuje na 1. in 2. odstavek 17. člena Uredbe, ki določa, da delodajalec lahko vloge za prejšnji mesec vlaga do 20. v tekočem mesecu in da se v obdobje priznavanja pravice do nagrade lahko všteva največ en mesec pred vložitvijo vloge, ter da iz navedenega izhaja, da se vloge, ki na Sklad prispejo od 1. do 20. v tekočem mesecu, priznajo tudi za pretekli mesec, vloge, ki na Sklad prispejo od 20. do zadnjega dne v mesecu, pa se priznajo od tekočega meseca dalje. Sodišču predlaga, da tožbo zavrne kot neutemeljeno.

Po mnenju sodišča je izpodbijana odločba pravilna in zakonita, sodišče se z razlogi tožene stranke strinja in jih v izogib ponavljanju posebej ne navaja (2. odstavek 71. člena Zakona o upravnem sporu – Uradni list RS, št. 105/06, dalje ZUS-1), glede tožbenih navedb pa sodišče dodaja:

Z izpodbijano odločbo je prvostopni organ kot pristojni organ odločil o tožnikovi pravici do denarne nagrade za preseganje kvote na pravni podlagi po 1. odstavku 75. člena ZZRI-UPB2, po katerem je dano pooblastilo Vladi RS, da določi višino in čas prejemanja nagrade delodajalcu, ki zaposluje več invalidov, kot je določeno s kvoto in delodajalcu, ki zaposluje manj kot 20 delavcev in ima zaposlene invalide, pod pogojem, da je njihova invalidnost ni nastala kot posledica poškodbe pri delu ali poklicne bolezni pri tem delodajalcu. Sklad na vlogo delodajalca izda odločbo o višini denarne nagrade zoper katero ni pritožbe (2. in 3. odstavek istega člena). V zadevi ni sporno, da je tožnik pri toženi stranki na tej pravni podlagi kot delodajalec z vlogo z dne 28. 11 2007 uveljavljal pravico do nagrade za preseganje kvote. Vlogo je vložil na predpisanem obrazcu KV-N. Postopek z vlogami za uveljavljanje pravice do denarne nagrade za preseganje kvote je predpisan v 17. členu Uredbe o določitvi kvote za zaposlovanje invalidov (Uradni list RS, št. 32/07), po katerem lahko delodajalec, ki en mesec presega kvoto, do 20 v naslednjem mesecu vloži na sklad vlogo za nagrado za preseganje kvote, ki se prizna največ za 6 zaporednih mesecev. V to obdobje se od preteklih mesecev lahko všteva največ en mesec pred vložitvijo vloge (2 odstavek 17. člena Uredbe). Kolikor je tožnik presegal kvoto tudi za mesec avgust, potemtakem bi moral do 20. septembra vložiti na sklad vlogo za priznanje pravice za preseganje kvote, enaka situacija pa velja tudi za  september in oktober 2007. V tem primeru se tudi po mnenju sodišča v obdobje od preteklih mesecev lahko všteje en mesec pred vložitvijo vloge (2. odstavek navedenega člena). V obravnavanem primeru pa ni sporno, da je tožnik vlogo za nagrado za preseganje kvote vložil 28. 11. 2007, torej po preteku roka iz 1. odstavka 17. člena Uredbe, zato tudi po mnenju sodišča ni bilo podlage za vštetje preteklega meseca pred vložitvijo vloge, temveč le za tekoči mesec, kot je pravilno odločila tožena stranka. Zahtevek za izplačilo nagrade na obrazcu sklada KV-N-Zahtevek, ki je objavljen na spletni strani www.svzi.gov.si, pa ne predstavlja vloge za priznanje pravice do nagrade za preseganje kvote in se o njem ne odloči z odločbo, tako kot o vlogi (3. odstavek 17. člena Uredbe). Kolikor tožnik zatrjuje, da je pravočasno vložil vlogo za nagrado za preseganje kvote tudi za sporne mesece avgust, september in oktober o katerih ni bilo odločeno, sodišče njegove razloge kot neutemeljene zavrača. Ne glede na to, da v izreku ta del zahtevka ni izrecno zavrnjen, je iz obrazložitve razvidno, zakaj je bila priznana nagrada od 1. 11. 2007 in ne tudi za nazaj. S tem tožnik ni bil prikrajšan za presojo zakonitosti izpodbijane odločitve.

Ker je po povedanem izpodbijana odločba pravilna in zakonita, tožba pa neutemeljena, je sodišče tožbo tožnika na podlagi 1. odstavka 63. člena ZUS-1 kot neutemeljeno zavrnilo.

Izrek o stroških temelji na 25. členu ZUS-1.

Uredba o določitvi kvote za zaposlovanje invalidov člen 17.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.